maximilian par la grace de dieu esleu empereur tousiours auguste
roy de germanie de hongrie de dalmatie de croatie etc.
et charles par la mesme grace archiducz daustrice
prince de spaigne des deux cecilles de jerusalem etc. ducz
de bourgoingne de lothier de brabant de stier de carente de carniole
de lemborch de luxembourg et de geldres contes de flandres
de habsborch de tirolle dartois de bourgoingne palatins et de
haynnau lantgraves delsatte princes de zwave marquis
de burgauv et du saint empire de hollande de zeelande
de ferette de kieburch de namur et de zuytphen contes
seigneurs de frize des marches de sclavonie de portenauv
de salins et de malines a tous ceulx qui ces presentes
verront salut savoir faisons nous avoir receu
lumble supplication de jehan vanden broucke alias misco
povre compaignon de leage de xxviij ans ou environ contenant
comme ledit suppliant tost apres le noel dernier passe non
recors ne souvenant du jour sest trouve du soir en
la maison de nostre cousin le sieur de nassouw en la
ville de malines la on a leure du souppe a cause
quil estoit cogneu leans il aidoit a desservir la viande
de table et la portoit en la cuisine en quoy faisant
ung nomme michelet du verd bois qui lors estoit en ladite
maison veant que ledit suppliant portoit ung plat dargent
venant de table le persuada et induit a desrober ledit plat disant
quilz le butineroient ensemble et tellement suborna par belles
parolles icelluy suppliant qui ne pensoit a mil mal que par temptacion
de lennemj il bailla audit michelet ledit plat dargent lequel
fut y icelluy michelet prins et emporte hors de ladite maison
la ou bon luy sembla sans ce que ledit suppliant lait jamais depuis
veu ne aussi en * sa part quelque chose dudit plat et
deux mois apres ou environ ledit michelet veant quil avoit
mal fait eust par conseil de ses parens et amis demourans a
arras envoye a lostelerie de la teste dor en ceste nostre ville
de bruxcelles en argent monnoye la valeur dudit plat dargent
pour le delivrer audit sieur de nassouw ce que fust fait en sorte
que icelluy sieur en est bien content mais ce non obstant
nostre amman dudit brucelles par ses sergans a pour ledit
cas fait constituer prisonnier ledit suppliant es prisons illec
la ou il a este detenu par lespace de quatre mois ou
environ comme encoires est en grande povrete et misere
vivant de laulmosne et le plus souvent na eu que pain
et eaue pendant lequel temps il avoit pleu a nostre
treschere et tresamee fille de nous empereur dame et
tante de nous charles larchiducesse daustrice ducesse et
contesse de bourgoingne douagiere de savoye etc. en usant de
grace a linstante poursuyte daucuns bons seigneurs que en foirent
priere luy pardonner de bouche ledit cas neantmoins lon la
pardessus ce fait mectre par deux fois sur la gehynne la ou
il a endure grande peyne de et doleur tellement quil sen
sent encoires presentement et iournellement le menasse
icelluy amman de le faire mener au gibet pour le pendre
qui seroit sainsi avenoit au grant esclande et deshonneur
de ses parens et amis qui sont gens de bien et a luy sa
totale destruction se nostre grace et misericorde ne luy est
sur ce impartie delaquelle actendu meismement quil na
en riens proffite dudit larrecin la dure gehynne y luy
soufferte comme dist est et aussi quil ne fut jamais
actaint daucun autre vilain cas mais sest tousiours
auparavant conduit honnestement sans reproche si comme il dit
il nous a tres humblement supplie et requis pour ce
est il que nous les choses dessuses considerees audit
jehan vanden broucke dit misco suppliant inclinans a sadite
supplication et luy vueillans en ceste partie grace et misericorde
preferer rigeur de iustice avons par ladvis et deliberation
de nostredite fille et tante et des president et gens de nostre prive
conseil estans lez elle quicte remis et pardonne quictons
remectons et pardonnons de grace especial par ces presentes le delict
mesuzment et larrecin dont dessus est faicte mention ensamble
toute paine amende et offence corporelle et criminelle en quoy
pour raison et occurance dudit cas ses circonstances et deppendences
il peult avoir mesprins et estre encouru envers nous et iustice
et lavons quant a ce restitue et restituons a ces bonne fame
et renommee en noz pays et seigneuries et a ses biens non confisquies
sancuns en a tout ainsi et par la maniere quil estoit auparavant
ledit mesuzment et delict en imposant sur ce scilence perpetuel a
nostre procureur general et a tous noz autres iusticiers et officiers
quelzconques satisfaction faicte toutefuoyes premierement
et avant toute enure a partie interessee se faicte nest
et elle y chiet civilement tant seulement et parmi
ce aussi que ledit suppliant sera tenu de amender envers nous
ledit mesuzment civilement selon lexigence du cas et la faculte
de ses biens alarbitraige et taxacion de noz amez
et feaulx les chancellier et gens de nostre conseil en brabant
que commectons a ce sy donnons en mandement a iceulx
noz chancellier et gens de nostre conseil en brabant que
appellez ceulx qui feront a appeller ilz procedent bien
et deuement a la veriffication et interinemente de cesdites presentes
et alarbitraige et taxation de ladite amende civile ainsi quil
appartiendra et ce fait et icelle amende civile arbitree
taxee et payee a celuy de noz receveurs que mestier sera
lequel sera tenu den fere recepte et tenir compte a nostre proffit
ilz nostre drosset de brabant mayeur de louvain amman de
brucelle et escouttttes danvers et de boisleduc et
tous autres noz iusticiers et officiers de nostre pays de
brabant deca et dela la meuze et dautres noz pays et seigneuries
facent souffrent et laissent ledit suppliant de nostre presente grace
quitance pardon et remission selon et par * maniere que dit est
plainement paisiblement joyr et user sans lui fere
mectre ou donner ne souffrir estre fait mis ou donne
en corps ne en biens aucun destourbier ou empeschement
au contrere mais son corps ainsi detenu prisonnier
pour la cause dicte mectent ou facent mectre a plaine
et entiere delivrance ensemble ses biens non confisquez
sancuns en sont pour ce azzestez ou empeschiez car
ainsy nous plaist il estre fait en tesmoing de ce
nous avons fait mectre nostre seel a ces presentes donne
en nostre ville de brucelles le xxvije jour de may lan
de grace mil cincqcens et douze et des regnes de nous
empereur assavoir de germanie le xxvije et de hongrie
le xxiije et sur le reploy avoit escript ainsi par lempereur et
monseigneur larchiduc en leur conseil et signe
dycke
collationne a loriginal
par moy
$$$